《艳歌何尝行》
清代·姚燮

双白鹄，飞翩跹。其羽皓以洁，顾影交相怜。西邻窈窕女，颜色桃李娇。

晨飔吹幕，芳情与摇。大姊为厮养卒妇，二姊嫁淮南王。

日织一绢不糊口，朱门自煌煌。青骢马，八尺高，马上公子金缕袍。

昨日相逢大道侧，衣不蔽肤面菜色。乌兔代谢，可以一日知百年。

下有黄土，上有苍天。衣裳在笥，五綵鸳鸯襦，出门升车还下车。

黄沙漠漠，太山为墟。遨游六合，洞无尘思。斟酌元化，千秋万岁如婴儿。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。